Apostoliese priester doodgeskietArgieffoto: SAPD ŉ Deeltydse priester (59) van Kaapstad is vandeesweek koelbloedig doodgeskiet terwyl hy vroegoggend op pad na sy werk as veiligheidsbeampte was. Manuel Jansen is Dinsdag omstreeks 05:20 in Merrydalelaan, Lentegeur, deur onbekende aanvallers genader wat hom glo wou beroof, sê kapt. Hein Hendricks, Wes-Kaapse polisiewoordvoerder. “ŉ Worsteling het ontstaan tussen die verdagtes en die oorledene, waarna laasgenoemde noodlottig gewond is,” sê Hendricks. “Die verdagtes het op die vlug geslaan nadat ŉ polisieman wat van diens af was, tussenbeide getree het.” Die polisie het ŉ vuurwapen op die toneel gekry en ondersoek ŉ moordsaak. Die Daily Voice berig Jansen is oorval terwyl hy op ŉ bus gewag het. Volgens dié dagblad is een van die verdagtes kort ná die aanval aangekeer. Jansen het voltyds as veiligheidsgewag gewerk, maar was ook bekend in die plaaslike gemeenskap as ŉ priester van die Nuwe Apostoliese gemeente Hazeldene. ŉ Ooggetuie het aan die koerant gesê sy was op pad werk toe, toe sy sien hoe drie mans Jansen probeer beroof. “ŉ Polisieman wat hier naby woon, het ŉ waarskuwingskoot afgevuur en een van die ouens het weggehol,” het sy gesê. “Die ander twee het gebly en die man beroof en hom toe geskiet.” Die vrou het nader gegaan en gesien Jansen leef nog. “Hy was sterk en het nog asemgehaal, maar dit was nie lank nie, toe sterf hy.” Jansen is eers in die kop geskiet en daarna in die maag terwyl hy met sy aanvallers geworstel het. Hendricks vra enigeen met inligting wat die polisie in hul ondersoek kan help, moet speursers. Francois Jordaan by 082 411 2382 bel of Stop Misdaad by 08600 10111.